b'\n_START_ARTICLE_\nTeisnumas\n_START_PARAGRAPH_\nTeisnumas (lot. caput) \xe2\x80\x93 gal\xc4\x97jimas tur\xc4\x97ti subjektini\xc5\xb3 teisi\xc5\xb3 ir teisini\xc5\xb3 pareig\xc5\xb3 (prievoli\xc5\xb3). Teisnumas ir veiksnumas kartu sudaro teisin\xc4\xaf subjekti\xc5\xa1kum\xc4\x85, kurio pagrindu gali kilti teisiniai santykiai, sudaromi sandoriai. Pagal atitinkamas teis\xc4\x97s \xc5\xa1akas gali b\xc5\xabti i\xc5\xa1skiriamas civilinis, darbinis, komercinis teisnumas ir kt.\n_START_SECTION_\nAtsiradimas ir i\xc5\xa1nykimas\n_START_PARAGRAPH_\nCivilinis teisnumas pripa\xc5\xbe\xc4\xafstamas visiems fiziniams asmenims (LR CK 2.1 str.). Teisnumas atsiranda gimimo momentu ir i\xc5\xa1nyksta asmeniui mirus (CK 2.2 str.). Gal\xc4\x97jimas tur\xc4\x97ti darbo teises ir pareigas (darbinis teisnumas) pripa\xc5\xbe\xc4\xafstamas lygus visiems Lietuvos Respublikos pilie\xc4\x8diams. U\xc5\xbesienio pilie\xc4\x8diai ir asmenys be pilietyb\xc4\x97s, nuolatiniai LR gyventojai, turi Lietuvos Respublikoje tok\xc4\xaf pat\xc4\xaf darbin\xc4\xaf teisnum\xc4\x85 kaip ir Lietuvos pilie\xc4\x8diai. I\xc5\xa1imtis gali nustatyti \xc4\xafstatymai (LR DK 13 str.). Darbdavi\xc5\xb3 darbinis teisnumas ir veiksnumas atsiranda nuo j\xc5\xb3 \xc4\xafsteigimo momento (LR DK 14 str. 1 d.).'